Μητροπολίτης Σελευκείας Θεόδωρος

Ο Μητροπολίτης Θεόδωρος (κατά κόσμον Μεϊμάρης, Ηράκλειο, 1 Μαρτίου 1979) είναι Έλληνας θεολόγος, πανεπιστημιακός και ιεράρχης του Οικουμενικού Πατριαρχείου, ο οποίος διατελεί Μητροπολίτης Σελευκείας από το 2023.

 Βιογραφικά στοιχεία 
Ο κατά κόσμον Θεόδωρος Μεϊμάρης γεννήθηκε στο Ηράκλειο Κρήτης την 1η Μαρτίου 1979. Φοίτησε στην Ανωτέρα Εκκλησιαστική Σχολή Κρήτης, από όπου αποφοίτησε το 1999. Σπούδασε θεολογία στη Θεολογική Σχολή του Αριστοτελείου Πανεπιστημίου Θεσσαλονίκης. Έχει πραγματοποιήσει σπουδές βυζαντινής μουσικής στο Ωδείο Αθηνών. Έλαβε μεταπτυχιακό τίτλο στις Οικομενικές Σπουδές στο Οικουμενικό Ινστιτούτο του Bossey, του Παγκοσμίου Συμβουλίου των Εκκλησιών σε συνεργασία με την Αυτόνομη Προτεσταντική Θεολογική Σχολή του Πανεπιστημίου της Γενεύης, από όπου αποφοίτησε το 2005. Το 2011, αναγορεύτηκε διδάκτωρ Εκκλησιαστικής Ιστορίας της Θεολογικής Σχολής του Αριστοτελείου Πανεπιστημίου Θεσσαλονίκης.  

Στις 18 Απριλίου 2003, εκάρη μοναχός και την επόμενη ημέρα χειροτονήθηκε διάκονος στην Ιερά Μονή Κοιμήσεως της Θεοτόκου Αγκαράθου, από τον Μητροπολίτη Αρκαλοχωρίου, Καστελλίου και Βιάννου Ανδρέα. Τον Αύγουστο του 2005, μετατέθηκε στο Οικουμενικό Πατριαρχείο και υπηρέτησε στην Πατριαρχική Αυλή, ως πατριαρχικός διάκονος, ως διάκονος της Σειράς, ως Τριτεύων και ως Δευτερεύων. Στις 21 Οκτωβρίου 2017, ο Πατριάρχης Βαρθολομαίος τον χειροθέτησε ως Μέγα Αρχιδιάκονο. Στις 17 Μαρτίου 2021, ο Πατριάρχης Βαρθολομαίος τον ανύψωσε σε Μέγα Πρωτοσύγκελλο της Αγίας του Χριστού Μεγάλης Εκκλησίας, και τέσσερις ημέρες αργότερα, Κυριακή της Ορθοδοξίας, χειροτονήθηκε πρεσβύτερος στον Πατριαρχικό Ναό Αγίου Γεωργίου και χειροθετήθηκε αρχιμανδρίτης από τον Πατριάρχη Βαρθολομαίο. Αμέσως μετά την εις πρεσβύτερο χειροτονία του, ο Πατριάρχης Βαρθολομαίος του απένειμε το οφφίκιο του Μεγάλου Πρωτοσυγκέλλου.

Συμμετείχε ως γραμματέας και συμμετέχει ως μέλος συνοδικών επιτροπών του Οικουμενικού Πατριαρχείου, σε διορθόδοξες και διαχριστιανικές οικουμενικές συναντήσεις και αποστολές, ενώ διετέλεσε ορθόδοξος γραμματέας της μικτής επιτροπής για το Θεολογικό Διάλογο της Ορθόδοξης Εκκλησίας και της Παγκόσμιας Λουθηρανικής Ομοσπονδίας και του Φόρουμ Διαλόγου των Ορθόδοξων Εκκλησιών της Ευρώπης και του Συμβουλίου των Ευρωπαϊκών Επισκοπικών Συνελεύσεων της Ρωμαιοκαθολικής Εκκλησίας. 

Τον Ιούνιο του 2021, εξελέγη καθηγητής Εκκλησιαστικής Ιστορίας του Νεότερου και Σύγχρονου Ελληνισμού στην Πατριαρχική Ανώτατη Εκκλησιαστική Ακαδημία Κρήτης.

Στις 18 Δεκεμβρίου 2023, η Αγία και Ιερά Σύνοδος τον εξέλεξε ως τιτουλάριο εν ενεργεία Μητροπολίτη Σελευκείας. Μια εβδομάδα αργότερα, ανήμερα των Χριστουγέννων, χειροτονήθηκε επίσκοπος από τον Πατριάρχη Βαρθολομαίο, στον Πατριαρχικό Ναό Αγίου Γεωργίου.

 Συγγραφικό έργο 

 Εθνικός προσδιορισμός και αιτούμενα στο Ελλαδικό Κράτος: Τα καθ’ εαυτόν Νικάνδρου Ζαννουβίου και η εποχή του (1828-1888), εκδ. Αντ. Σταμούλη, Θεσσαλονίκη 2012.
 Τhe Holy and Great Council of the Orthodox Church and the Ecumenical Movement, εκδ. Αντ. Σταμούλη, Θεσσαλονίκη 2013.
 Η εκλογή και η αναγνώρισις του Μελετίου Μεταξάκη ως Πατριάρχου Αλεξανδρείας (1925 - 1927), εκδ. Αντ. Σταμούλη, Θεσσαλονίκη 2016.
 Η αναδιοργάνωσις του Αλεξανδρινού Θρόνου επί Μελετίου Μεταξάκη (1926 - 1935), εκδ. Αντ. Σταμούλη, Θεσσαλονίκη 2019.
 Η αναδιοργάνωσις της Γεροντικής Μητροπόλεως Εφέσου. Το Εφεσιακόν ή Κυδωνιακόν Μητροπολιτικόν Ζήτημα (1905-1908), εκδ. Κ & Μ. Σταμούλη, Θεσσαλονίκη 2023.

 Παραπομπές 

 Εξωτερικοί σύνδεσμοι 
 Ιστοσελίδα Πατριαρχικής Ανώτατης Εκκλησιαστικής Ακαδημίας Κρήτης 
 Ιστοσελίδα Οικουμενικού Πατριαρχείου Κωνσταντινουπόλεως

Θεόδωρος